KLINICKÝ VÝSKUM 
 
 Národný onkologický ústav
v
Bratislave

     Na Slovensku každoročne ochorie vyše 20 000 obyvateľov na onkologické ochorenie. Posledné údaje z Národného onkologického registra z roku 2004 hovoria dokonca o 12 277 ženách a 12 894 mužoch, ktorí v tomto roku ochoreli na onkologické ochorenie, čo je spolu viac než 25 000 novozistených prípadov do roka. 
Ak pre lepšiu názornosť načrieme len do nedávnej minulosti - napr. 10 rokov dozadu – zistíme, že v roku 1994 to bolo 9 194 žien a 10 650 mužov, čo je celkovo menej ako 20 000 prípadov ročne. Už len z tohto hrubého porovnania jasne vychádza, že za posledných 10 rokov dochádza priam k dramatickému nárastu onkologických ochorení na Slovensku a ako ukazujú uvedené čísla, za posledných 10 rokov pozorujeme  ročné navýšenie počtu novodiagnostikovaných onkologických ochorení o celú štvrtinu.    
     Národný onkologický  ústav je jedným z pracovísk, ktoré sú konfrontované s touto realitou. Je najväčším onkologickým zariadením na Slovensku (nemocnica s 235 lôžkami a vyše 800 zamestnancami). V minulom roku pracovníci tohoto zariadenia ambulantne ošetrili vyše 180 000 pacientov a aplikovali skoro 30 000 chemoterapii a 90 000 radiačných terapii. Na ústave sa zrealizovalo približne 2 500 operačných zákrokov. Okrem diagnostickej a liečebnej činnosti je integrálnou súčasťou aktivít Národného onkologického ústavu v Bratislave aj klinický výskum, ktorý prebieha pod organizačným vedením oddelenia klinických štúdii. Zriadenie tohto oddelenia asi pred 10 rokmi si vyžiadali nárastajúce  výskumné aktivity na našom zariadení. Keď sa napríklad porovnáme s našimi kolegami v susednom Brne (Masarykov onkologický inštitút), tak v rokoch 2004-2006 sme mali rovnaký počet, resp. menej realizovaných výskumných projektov, tak už v roku 2007 sme realizovali približne 2x toľko klinických štúdii ako v susednom Brne. Momentálne sme v rokoch 2007-2008 otvorili 47 nových  projektov klinického skúšania a ukončili 33 klinických štúdii. V súčasnosti spolu realizujeme 63 výskumných projektov, z ktorých časť prebieha pod vedením EORTC (Európskej organizácie pre výskum a liečbu rakoviny), časť v rámci skupiny CECOG (Centrálna európska kooperatívna onkologická skupina) ako i v rámci iných kooperatívnych skupín. 
     Realizácia klinického skúšania pri vlastných projektoch má hlavné problémy najmä vo finančnej oblasti – cena liečiv (v prípade skúšania nových liečebných kombinácii resp. liečebnej stratégie ) a cena poistenia. Napriek tomu sa snažíme realizovať i tieto projekty, ale jednoznačne vidíme možnosti rozvoja klinického výskumu najmä v kooperácii so zahraničnými centrami a skupinami resp. i s našimi výskumnými pracoviskami, napr. s Ústavom experimentálnej onkológie  slovenskej akadémie vied, s ktorým sme v minulom roku položili základy spoločného pracoviska, ktoré by malo spojiť naše personálne a prístrojové kapacity v prospech  rozvoja onkologického výskumu na Slovensku.